Document ID: 31999L0066

31999L0066
L 164/76
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 1999/66/ЕО НА КОМИСИЯТА
от 28 юни 1999 година
относно изисквания за етикет или друг документ, изготвени от доставчика съгласно Директива 98/56/ЕО на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 98/56/ЕО на Съвета от 20 юли 1998 г. относно търговията на посадъчен материал на декоративни растения (1), и по-специално член 8, параграф 3 от нея,
(1)
като има предвид, че етикетът или други документи следва да съдържат подробностите, необходими както за служебен контрол, така и за информация на производителя;
(2)
като има предвид, че в случай когато посадъчният материал е придружен от фитосанитарен паспорт за растението съгласно фитосанитарната система на Общността, паспортът може, при определени условия, да представлява етикет или друг документ, изготвен от доставчика;
(3)
като има предвид, че мерките, предвидени в настоящата директива, са в съответствие със становището на Постоянния комитет по посадъчен материал на декоративни растения,
ПРИЕ НАСТОЯЩАТА ДИРЕКТИВА:
Член 1
Настоящата директива урежда изискванията за етикетите или друг документ, изготвени от доставчиците на посадъчен материал на декоративни растения, посочени в член 8 от Директива 98/56/ЕО.
Член 2
1. Етикетът или документът на доставчика, посочен в член 1, се изготвя от подходящ материал, който не е бил използван, и се отпечатва на един от езиците на Общността. Той съдържа следните надписи:
i)
означение „Качество на Европейската общност“;
ii)
означение на кода на държавата-членка на Европейската общност;
iii)
означение на официалния отговорен орган или отличителния му код;
iv)
регистрационен номер;
v)
индивидуален сериен или седмичен номер или номер на партидата;
vi)
ботаническо название;
vii)
наименование на сорта, където е уместно; в случай на коренища: наименование на сорта или неговото предназначение;
viii)
наименование на групата растения, където е уместно;
ix)
количество;
x)
в случай на внос от трети страни съгласно член 11, параграф 2 от Директива 98/56/ЕО - име на страната производител.
2. В случаи когато посадъчният материал е придружен от фитосанитарен паспорт за растение съгласно Директива 92/105/ЕИО на Комисията (2), паспортът може да представлява етикета на доставчика или документа, посочен в параграф 1. Въпреки това означението „Качество на Европейската общност“ и означението за официалния отговорен орган съгласно Директива 98/56/ЕО трябва да бъдат предоставени, както и, където е уместно, наименованието на сорта, коренищата или групата растения. В случай на внос от трети страни, съгласно член 11, параграф 2 от Директива 98/56/ЕО, трябва да бъде включено името на страната производител. Тази информация може да се намира в същия документ, където е и фитосанитарният паспорт за растението, но ясно отделена.
Член 3
Държавите-членки въвеждат в сила законовите, подзаконовите и административните разпоредби, необходими за да се съобразят с настоящата директива, най-късно до 31 декември 1999 г. Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
Държавите-членки съобщават на Комисията текста на основните разпоредби от националното си законодателство, които те приемат в областта, уредена с настоящата директива.
Член 4
Настоящата директива влиза в сила на двадесетия ден от датата на публикуването ѝ в Официален вестник на Европейските общности.
Член 5
Адресати на настоящата директива са държавите-членки.
Съставено в Брюксел на 28 юни 1999 година.

Labels: 10
8
3
6